# Naval Criminal Investigative Service

O iných významoch výrazu *NCIS* pozri *NCIS*.

|  |
| --- |
| Naval Criminal Investigative service |
|  |
| Právna forma | federálna agentúra |
| Založená | 1992 |
| Sídlo | 27130 Telegraph Road, Quantico, Virgínia 22134 Spojené štáty |
| Vedenie | Andrew L. Traver (riaditeľ) Mark D. Ridley (zástupca riaditeľa) |
| Územný rozsah | celosvetovo |
| Zamestnancov | cca 2 000 |
| Divízie | 16 (vysunuté pracoviská) |
| Web | www.ncis.navy.mil |
| **Predchodca** Naval Investigative Service (1966 – 1992) |

**Naval Criminal Investigative service**, akronym **NCIS** (slov. *Námorná kriminálna vyšetrovacia služba*) je americká civilná federálna agentúra, orgán činný v trestnom konaní (s prvkami spravodajskej služby) spadajúci pod Department of Navy (súčasť Ministerstva obrany USA). Do jej kompetencie patrí vyšetrovanie trestných činov proti United States Navy (US Navy) alebo United States Marine Corps (USMC), ochrana pred cudzími spravodajskými službami, terorizmom a kyberkriminalitou namierenou proti Department of Navy. Zhromažďovaním a vyhodnocovaním správ o hrozbách pre US Navy a USMC čiastočne plní úlohu spravodajskej služby. Pôsobí celosvetovo na území v jurisdikcii Department of Navy.

## História

Agenti NCIS exhumujú telo irackého občana za účelom upresnenia príčiny smrti (Iraku, 2005)
Priamym predchodcom NCIS bol Naval Investigative Service (NIS; slov. *Námorná vyšetrovacia služba*), ktorý sa v roku 1966 vyčlenil z Office of Naval Intelligence (ONI; slov. *Úrad námorného spravodajstva*). NIS sa začala zameriavať na trestné činy a kontrašpionáž už v 70. rokoch, avšak skutočná transformácia na orgán činný v trestnom konaní nastala až po roku 1992, kedy sa agentúra premenovala na Naval Criminal Investigative service (NCIS). Po prvýkrát v histórii NIS bol za riaditeľa agentúry vymenovaný civilista – špeciálny agent Roy D. Nedrow, bývalý príslušník United States Secret Service (USSS; slov. *Tajná služba Spojených štátov*).

Nedrow do roku 1996 vykonal kompletnú reštrukturalizáciu agentúry. V súlade s príkazom Kongresu redukoval veľkosť agentúry o 16 % – na cca 900 špeciálnych agentov a 600 pracovníkov podporného personálu. Reorganizácia organizačnej štruktúry umožnila riaditeľstvu monitorovať situáciu vo vyše 140 svetových lokalitách prostredníctvom siete 14 strategicky rozmiestnených vysunutých pracovísk.

V súvislosti s bombovým útokom na torpédoborec USS Cole (DDG-67) kotviaci v jemenskom prístave Aden 12. decembra 2000 a útokmi na WTC z 11. septembra 2001 agentúra vo svojom washingtonskom pracovisku spustila projekt tzv. Multiple Threat Alert Center (MTAC; slov. *Viacnásobné výstražné komunikačné centrum*) zameraného na identifikovanie a včasné varovanie pred podobnými hrozbami v budúcnosti. Príslušníci NCIS sa zapojili aj do operácií vojny v Iraku, Afganistane a v oblasti tzv. Afrického rohu. V súčasnosti tvoria civilní zamestnanci približne 90 % pracovníkov agentúry.

## Organizačná štruktúra

Riaditeľstvo NCIS sa nachádza v *Russell-Knox Building* v areáli základne námornej pechoty v Quanticu v štáte Virgínia. Celosvetovú pôsobnosť si zabezpečuje prostredníctvom 16 vysunutých pracovísk (angl. *Field Office*), ktoré majú svoje nižšie organizačné zložky (angl. *Resident Agency; Resident Unit; Force Protection Detachment*) umiestnené spravidla v námorných a leteckých základniach, konzulátoch a veľvyslanectvách.

Vysunuté pracoviská NCIS| Oficiálny názov | Skratka | Sídlo | Územná pôsobnosť (ISO 3166-1 Alpha-2 skratky krajín a USPS skratky štátov USA) |
| --- | --- | --- | --- |
| Carolinas Field Office | CAFO |  Camp Lejeune, Severná Karolína, USA | US (NC, SC) |
| Central Field Office | CNFO |  Great Lakes, Illinois, USA | US (AL, AR, CO, IN, IN, IA, KS, KY, LA, MI, MN, MS, MO, NE, OH, OK, TN, TX, UT, WI) |
| Contingency Response Field Office | CRFO |  Glynco, Georgia, USA | špecializované pohotovostné pracovisko |
| Europe and Africa Field Office | EUFO |  Neapol, Taliansko | Európa, IL, TR, Afrika (okrem DJ, EG, ER, KE, SO, SD) |
| Far East Field Office | FEFO |  Jokosuka, Japonsko | CN, KP, KR, JP, MN, TW |
| Hawaii Field Office |  |  Pearl Harbor, Havaj, USA | US (HI, GU) |
| Marine Corps West Field Office |  |  Camp Pendleton, Kalifornia, USA | US (AZ, CA, NV, NM, TX) |
| Middle East Field Office | MEFO |  Manáma, Bahrajn | Arabský polostrov (okrem IL), AF, AM, AZ, DJ, EG, ER, GE, IR, KZ, KG, KE, PK, SO, SD, TJ, TM, UZ |
| Norfolk Field Office |  |  Norfolk, Virgínia, USA | US (VA) |
| Northeast Field Office | NEFO |  Newport, Rhode Island, USA | CA, US (CT, ME, MA, NH, NJ, NY, RI, PA, VT) |
| Northwest Field Office | NWFO |  Silverdale, Washington, USA | CA, US (AK, ID, MT, OR, Washington, WY) |
| Protective Operations Field Office | POFO |  Washington D.C., USA | poradný orgán Department of Navy |
| Singapore Field Office | SNFO |  Singapur | Juhovýchodná Ázia, BD, BT, IN, MV, NP, LK, Austrália a Oceánia (okrem GU) |
| Southeast Field Office | SEFO |  Mayport, Florida, USA | US (FL, GA), CU, Stredná a Južná |
| Southwest Field Office | SWFO |  San Diego, Kalifornia, USA | US (CA, NV, ND, SD, WY), MX |
| Washington DC Field Office | DCFO |  Washington D.C., USA | US (DC, DE, MD, VA, WV) |

Špeciálny agent Andrew L. Traver, riaditeľ NCIS 7. októbra 2013
### Riaditelia

* Roy D. Nedrow (1992 – 1997)
* David L. Brant (1997 – 2006)
* Thomas A. Berto (2006 – 2010)
* Mark D. Clookie (2010 – 2013)
* Andrew L. Traver (od 7. októbra 2013)

## Motto

Agentúra vo svojich oficiálnych materiáloch používa viaceré mottá. Na svojej webovej stránke uvádza *Uniquely Capable, Globally Engaged* (v preklade „Jedinečne zdatní, v nasadení po celom svete“) a lat. *Veritas* („Pravda“). Okrem toho použila motto *Prevent, Protect, and Reduce* (vo voľnom preklade „Prevencia, ochrana, redukcia [kriminality]“), zrejme ako analógiu k častému mottu policajných zborov *To Serve and To Protect* („Pomáhať a chrániť“).

## Výzbroj

Poloautomatická pištoľ SIG Sauer P239 švajčiarskych zbrojární Swiss Arms
Štandardnou osobnou zbraňou príslušníkov NCIS sú pištole SIG Sauer P229 DAK alebo SIG Sauer P239 DAK s muníciou .40 S&W. Do roku 2008 agentúra používala pištole SIG Sauer P228 s muníciou 9x19 mm.

## NCIS vo filme

Na námety NCIS bol natočený televízny seriál *NCIS: Námorný vyšetrovací úrad*, prvýkrát uvedený televíziou CBS v septembri 2003, a jeho „spin-off“ *NCIS: Los Angeles* s premiérou v septembri 2009 a NCIS:New Orleans s premiérou v septembri 2014. Seriály odvysielala TV Markíza v slovenskom znení.

## Referencie

## Literatúra

* *The Naval Criminal Investigative Service Strategic Vision : Global Support to Global Challenges*. Quantico : NCIS, 2010. 10 s. Dostupné online. Archivované 2013-02-18 z originálu.  (po anglicky)

## Iné projekty

Commons* Commons ponúka multimediálne súbory na tému **Naval Criminal Investigative Service**

## Externé odkazy

* Oficiálna stránka (po anglicky)
* Satelitný pohľad na riaditeľstvo NCIS na Google Maps